冬雪行
作者：强至
朝代：宋

paragraphs: 幼年壯氣寒逾熱，更喜朱顔照飛雪。
門前地厚堆玉塵，屐齒千回狂走折。
今來過壯能幾秋，眼未見雪心先愁。
病膚隠粟出門懶，敝袍盡日紅爐頭。
此身知更十年後，雪屋能如今坐否。
層衾沒頷定晝眠，那復吟邊開凍口。
壯齡衮衮洪濤奔，百年浩蕩未易論。
人間萬事亦顛倒，且對今雪空清樽。